Ödön von Horváth

Ödön (vlastným menom Edmund Josef) von Horváth (* 9. december 1901, Sušak, Chorvátsko – † 1. jún 1938, Paríž, Francúzsko) bol rakúsky dramatik a prozaik.

 Rodina 
Otec, Dr. Edmund Josef von Horváth (1874 – 1950) bol úradníkom uhorského ministerstva obchodu, v roku 1909 povýšený do šľachtického stavu, matka Mária Hermína, rod. Prehnalová (1882 – 1959).

 Životopis 
Od roku 1908 navštevoval základnú školu v Budapešti, neskôr arcibiskupský internát „Rakoczianum“, kde bol vyučovací jazyk maďarský. V roku 1909 jeho otec dostal šľachtický titul a bol preložený do Mníchova, syna však so sebou nevzal. Vo vzdelávaní pokračoval na vyššej reálke v Bratislave, Budapešti a stredoškolské vzdelanie ukončil v r. 1919 vo Viedni. V Mníchove navštevoval prednášky z germanistiky a filozofie. V roku 1920 uverejnil svoje prvé práce. Od roku 1923 býval hlavne v Berlíne, Salzburgu a Murnau v Hornom Bavorsku.

Horváth nepatril do žiadnej politickej strany, ale sympatizoval s ľavicou. V roku 1933, po tom čo SA prehľadala jeho byt v Murnau, rozhodol sa opustiť Nemecko a presťahovať sa do Viedne. V roku 1938, v roku anšlusu Rakúska, emigroval do Paríža. Zahynul 1. júna 1938, keď naňho spadla na Champs-Elysées, v priebehu búrky, vetva stromu.

Vo svojich prácach sa zameriava na spoločensko-politické témy a kritiku malomeštiakov, v neskorších prácach sa objavujú témy vzniku fašizmu.
Od 70. rokov 20. storočia jeho tvorba prežíva v Nemecku renesanciu. Na Slovensku zostáva Horváth naopak stále málo známym aj ako spisovateľ, aj ako dramatik.

 Divadelné hry 
 Das Buch der Tänze 1920 (dosl. Kniha tancov)
 Mord in der Mohrengasse 1923 (dosl. Vražda na Mohrengasse)
 Zur schönen Aussicht 1926 (K peknej vyhliadke)
 Die Bergbahn 1926 (dosl. Horská dráha/železnica), skôr Revolte auf Côte 3018 (dosl. Vzbura na Côte 3018)
 Sladek der schwarze Reichswehrmann 1929 (dosl. Sladek, čierny vojak ríšskeho vojska), skôr Sladek oder Die schwarze Armee (dosl. Sladek alebo Čierna armáda)
 Rund um den Kongreß 1929 (dosl. Okolo kongresu)
 Italienische Nacht 1930 (dosl. Talianska noc)
 Geschichten aus dem Wienerwald 1931 Historky z Viedenského lesa
 Glaube, Liebe, Hoffnung 1932 (dosl. Viera, láska, nádej)
 Kasimir und Karoline 1932 Kazimír a Karolína (Uvedené Astorka 1993)
 Die Unbekannte aus der Seine 1933 (dosl. Neznáma zo Seiny)
 Hin und her 1934 (dosl. Hore-dole)
 Don Juan kommt aus dem Krieg 1936 (dosl. Don Juan prichádza z vojny)
 Figaro läßt sich scheiden 1936 (dosl. Figaro sa rozvádza)
 Pompeji. Komödie eines Erdbebens 1937 (dosl. Pompeje. Komédia zemetrasenia)
 Ein Dorf ohne Männer 1937 (dosl. Dedina bez mužov)
 Himmelwärts 1937 (dosl. K nebesám)
 Der jüngste Tag 1937 (dosl. Súdny deň)

 Niektoré hry uvedené na Slovensku 
 1983 Slovenské národné divadlo Figarov rozvod (Figaro lässt sich scheiden)
 1993 Divadlo Astorka Kazimír a Karolína (Kasimir und Karoline)
 1999 Divadlo Astorka Historky z Viedenského lesa (Geschichten aus dem Wienerwald)

 Romány 
 Der ewige Spießer 1930 (dosl. Večne úzkoprsý človek)
 Jugend ohne Gott 1937 (dosl. Mládež bez Boha)
 Ein Kind unserer Zeit 1938 (dosl. Dieťa našej doby)

 Ostatná próza 
 Sportmärchen 1924 – 1926 (dosl. Športová rozprávka)
 Interview 1932
 Gebrauchsanweisung 1932 (dosl. Návod na použitie)

 Citáty 
 "Nič nevyvoláva taký pocit nekonečnosti ako hlúposť" (Motto Historiek z Viedenského lesa)

 Externé odkazy 
 Stručný životopis (po nemecky)

Kategória:Rakúski spisovatelia
Kategória:Osobnosti z Rijeky